Rapport mill-Kummissjoni - Rapport annwali mill-Kummissjoni lill-Parlament Ewropew dwar l-attivitajiet ta’ anti-dumping, ta’ kontra s-sussisdji u ta’ salvagwardja ta' pajjiżi terzi kontra l-komunità (2005) [SEK(2006) 1804] /* KUMM/2006/0873 finali */





[pic] | KUMMISSJONI TAL-KOMUNITAJIET EWROPEJ | Brussel 9.1.2007 KUMM(2006) 873 finali RAPPORT MILL-KUMMISSJONI RAPPORT ANNWALI MILL-KUMMISSJONI LILL-PARLAMENT EWROPEW DWAR L-ATTIVITAJIET TA’ ANTI-DUMPING , TA’ KONTRA S-SUSSISDJI U TA’ SALVAGWARDJA TA' PAJJIŻI TERZI KONTRA L-KOMUNITÀ (2005) [SEK(2006) 1804] PARTI I INTRODUZZJONI Il-ħtieġa li jinfetħu swieq ta' pajjiżi terzi u li jinħolqu opportunitajiet ġodda għall-kummerċ ġiet identifikata bħala waħda mill-elementi ewlenin fil-politika tal-kummerċ ta' l-Ewropa. Madankollu, biex ikun żgurat li l-kumpaniji Ewropej jistgħu jibbenefikaw minn opportunitajiet bħal dawn, huwa importanti ħafna li jkunu jistgħu jikkompetu b'mod ġust fis-swieq tal-pajjiżi terzi. Sfortunatament, iż-żieda fl-esportazzjonijiet hija ta' sikwit il-mira ta' azzjonijiet ta' difiża fil-kummerċ li qed jiżdiedu minn pajjiżi terzi u l-Unjoni Ewropea, bħala esportatur ewlieni madwar id-dinja, hija ta' sikwit esposta għal azzjonijiet bħal dawn. Filwaqt li huwa magħruf li l-pajjiżi terzi għandhom id-dritt li jieħdu miżuri ta' difiża fil-kummerċ fejn meħtieġ, skond ir-regoli tad-WTO, dawn l-azzjonijiet ta' sikwit ma jikkonformawx ma' l-istandards mitluba. Min-naħa tagħhom dawn l-azzjonijiet huma ta' tfixkil serju u mhux ġustifikat għall-aċċess leġittmu tagħna għall-opportunitajiet tas-suq. Għalhekk, id-DĠ tal-Kummerċ iqis bħala prijorità l-implimentazzjoni ġusta u xierqa ta' l-istrumenti tad-WTO ta' difiża fil-kummerċ mill-imsieħba kummerċjali tagħna u għalhekk qed isir kull sforz biex ikun żgurat li l-esportazzjonijiet ma jkunux penalizzati għalxejn. Għal din ir-raġuni l-Kummissjoni Ewropea tissorvelja l-azzjonijieti ta' difiża fil-kummerċ mill-pajjiżi terzi u tgħin lill-kumpaniji u lill-Istati Membri ta' l-UE biex jagħmlu użu sħiħ mid-drittijiet tagħhom bħala partijiet interessati f'konformità mar-regoli tad-WTO. F'termini prattiċi dan jinvolvi t-twassil ta' tagħrif, l-analiżi ta' ilmenti u sejbiet, l-għoti ta' pariri lil kumpaniji rigward il-liġijiet u r-regoli rilevanti u t-twaqqif ta’ rappreżentazzjonijiet għall-awtoritajiet ta' investigazzjoni fejn meħtieġ. Ir-rwol tal-Kummissjoni huwa l-aktar importanti fejn il-każijiet huma problematiċi jew minħabba ksur individwali jew ksur sistematiku tal-liġijiet rilevanti tad-WTO. Biex nindirizzaw problemi bħal dawn nużaw il-mezz diplomatiku, li huwa normalment il-mezz l-aktar mgħaġġel u effiċjenti biex insolvu dawn il-kwistjonijiet jew biex nevitaw li nirrikorru għat-tilwim fil-kuntest tad-WTO. Iż-żewġ strateġiji kienu ta' suċċess inkluża, pereżempju, it-tneħħija ta' aktar minn 12-il miżura mill-Indja wara konsultazzjonijiet magħhom. L-isforzi tagħna sabiex pajjiżi terzi jtejbu l-istandards tagħhom mhumiex biss iffukati fuq każijiet individwali. Fil-kuntest tal-Fażi ta' Taħdidiet ta' Doha li, sfortunatament ġiet sospiża fiż-żmien waqt li qed jinkiteb dan ir-rapport, l-UE ressqet proposti biex issaħħaħ ir-regoli u d-dixxipplini li jiggvernaw l-użu tal-miżuri ta' anti-dumping u ta' ħarsien li, jekk jiġu adottati, jagħmluha aktar diffiċli li pajjiżi jabbużaw mis-sistema. Dawn l-isforzi biex jitjiebu l-istandards ġenerali ta' dawk li jużaw l-istrumenti qed jiġu msaħħa aktar permezz tan-negozjar ta' l-inklużjoni ta' obbligi speċifiċi dwar l-użu ġust ta' strumenti ta' difiża fil-kummerċ fi kwalunkwe ftehim bilaterali ta' kummerċ ma' pajjiżi terżi. Barra minn hekk, is-servizzi tad-difiża fil-kummerċ tad-DĠ tal-Kummerċ jiddedikaw parti kbira mill-ħin u mir-riżorsi biex jipprovdu għajnuna teknika lill-pajjiżi terzi dwar l-użu ta' strumenti biex jipperswaduhom li għandhom japplikaw ir-regoli b'mod ġust u bbilanċjat. IL-Komunità tinsab f'qagħda tajba biex tagħti parir dwar dan minħabba fl-istandards għolja tagħna fl-amministrazzjoni ta' dawn l-istrumenti. Dan ir-rapport jispjega, f'aktar dettall, il-każijiet speċifiċi li segwejna, il-bosta inizjattivi li ttieħdu u jagħti dettalji tas-suċċessi li kellna fil-ħidma tagħna matul l-2005. Ir-rapport huwa magħmul minn żewġ sezzjonijiet, l-ewwel waħda għandha x'taqsam max-xejriet ewlenin tas-sena, filwaqt li t-tieni waħda tittratta l-pajjiżi speċifiċi jew il-gruppi ta' pajjiżi, u tiffoka fuq xi wħud mill-każijiet l-aktar notevoli. 1. XEJRIET 1.1. Ħarsa Ġenerali It-tmiem ta' l-2005 ra bidla li ntlaqgħet tajjeb mix-xejriet tas-snin ta' qabel b'nuqqas fl-għadd ta' miżuri ta' difiża fil-kummerċ stipulati kontra l-esportaturi Komunitarji . Fi tmiem l-2005 l-għadd ta' miżuri fis-seħħ kontra l-Komunità kien ta' 151 meta mqabbel ma 185 fi tmiem l-2004. Kien hemm 30 miżura li ntemmu matul l-2005 u 23 miżura oħra li skadew. Minn dawk li ntemmu, 12 kienu mill-Indja, direttament minħabba reviżjonijiet li twettqu minnhom rigward miżuri kontra l-KE wara t-tilwima tad-WTO li qamet kontrihom fl-2003. F'termini ta' statistika, il-miżuri fis-seħħ fl-aħħar ta' l-2005 kontra l-KE jinqasmu hekk: l-Istati Uniti (27%), l-Indja (15%), il-Brażil (6%), iċ-Ċina (6%) u l-Afrika ta' Isfel (5%), l-Arġentina, l-Awstralja, l-Kanada u l-Ukraina (4% kull wieħed), oħrajn (25%). L-għadd ta' każijiet ġodda li tnedew kontra l-Komunità fl-2005 meta mqabbla ma' l-2004, niżlu minn 33 għal 20. Dan it-tnaqqis fl-għadd ta' miżuri u investigazzjonijiet kontra l-Komunità jirrifletti x-xejra globali, bid-WTO tirrapporta li l-2005 kienet ir-raba' sena konsekuttiva fejn l-inizjazzjonijiet il-ġodda naqsu u t-tieni sena fejn il-miżuri l-ġodda naqsu. Huwa madankollu importanti li tinġibed l-attenzjoni li l-għadd ta' investigazzjonijiet ta' l-AD u tas-CVD diretti kontra l-Komunità, jew l-Istati Membri tagħha, naqas biss marġinalment. Tabilħaqq, it-tnaqqis globali ta' l-investigazzjonijiet il-ġodda kontra l-Komunità fl-2005 meta mqabbla mas-sena ta' qabel (-13) huwa prinċipalment spjegat minn tnaqqis ta' investigazzjonijiet ġodda ta' salvagwardja. Dan għandu x'jaqsam b'mod partikolari mal-Belarus u t-Turkija, li nedew għadd sinifikanti ta' investigazzjonijiet ta' salvagwardja fl-2004 (4 u 5 rispettivament), iżda xejn għall-2005. F'dan ir-rigward, għandu jitfakkar li anke jekk huwa probabbli li fil-parti l-kbira tal-każijiet l-esportazzjonijiet tal-Komunità mhumiex immirati direttament minn dawn l-investigazzjonijiet, l-esportaturi ta' l-UE huma madankollu milquta, billi l-miżuri ta' salvagwardja huma erga-omnes, jiġifieri japplikaw għall-importazzjonijiet kollha irrespettivament mill-oriġini tagħhom. Minkejja n-numru li qed jonqos ta' investigazzjonijiet ġodda ta' salvagwardja, dawn xorta huma l-kawża ta’ aktar min-nofs tal-każijiet il-ġodda li nfetħu. Tabilħaqq, mill-20 każ ġdid ta' difiża fil-kummerċ li tnedew li jaffettwaw il-KE fl-2005, 11 minnhom kienu ta' salvagwardja. Din hija kontinwazzjoni ta' xejra ta' tħassib enfasizzata fir-rapport annwali tas-sena l-oħra, b'mod partikolari minħabba li, kif imsemmi hawn fuq, l-esportaturi Komunitarji huma esposti wkoll għal miżuri ta' salvagwardja anke jekk biċ-ċar mhumiex l-oriġini tal-problema. Jidher li ħafna pajjiżi jħarsu lejn l-azzjoni ta' salvagwardja bħala għażla eħfef mill-investigazzjonijiet aktar tekniċi ta' l-AD u tas-CVD. Madankollu, fil-KE l-użu ta' salvagwardji hija meqjusa bħala strument ta' l-aħħar għażla prinċipalment minħabba fin-natura tiegħu erga omnes u minħabba l-fatt li jindirizza l-importazzjonijiet li jsiru b'mod ġust differenti mid- dumping jew minn prodotti ssussidjati li jitqiesu bħala prassi inġusta. Għalhekk kwalunkwe rikjesta għal azzjoni ta' salvagwardja fil-KE hija eżaminata bir-reqqa biex ikun żgurat li l-istandards għolja ħafna mitluba, b'mod partikolari rigward id-danni, jkunu evidenti. Sfurtunatament ħafna pajjiżi terzi jidhru li jużaw l-istrument ta' salvagwardja f'kazijiet li, fil-KE, lanqas it-tnedija ta’ investigazzjoni dwarhom ma tkun iġġustifikata. Il-Komunità tkompli tindirizza din il-kwistjoni kemm fil-kuntest tad-WTO kif ukoll fuq bażi bilaterali ma' pajjiżi terzi fi sforz biex tikkontrolla kwalunkwe użu ta' dan l-istrument li qed jiżdied. Filwaqt li nilqgħu dan in-nuqqas relattiv fl-attività tad-difiża fil-kummerċ kontra l-Komunità, huwa impossibbli li wieħed jgħid jekk din ix-xejra hijiex fuq bażi dejjiema. L-istess, huwa diffiċli ħafna li jiġi identifikat biċ-ċar liema fatturi speċifiċi jistgħu jispjegaw dan in-nuqqas għalkemm it-tisħiħ ta' l-ewro seta' kien kawża sinifikanti. Fattur ieħor addizzjonali huwa li l-DĠ tal-Kummerċ kien qiegħed jissorvelja azzjonijiet ta' pajjiżi terzi għal aktar minn sitt snin u intervjena b'mod kontinwu ma' utenti oħrajn biex jipperswadihom itejbu l-prassi globali tagħhom kif ukoll f'każijiet speċifiċi. Dan twettaq, mhux biss permezz ta' rappreżentanti diretti għall-awtoritajiet ta' investigazzjoni nnifishom, iżda wkoll permezz ta' l-użu tal-qafas istituzzjonali maħluq taħt diversi ftehimiet bilaterali li l-KE laħqet ma' pajjiżi terzi. Billi tisfrutta dawn il-fora, l-KE tista' tgħolli l-profil tal-każijiet u tagħmel aktar pressjoni fuq pajjiżi terzi biex japplikaw l-istrumenti kif suppost. Dawn l-isforzi kellhom ċertament impatt fuq l-użu mill-pajjiżi terzi ta' strumenti ta' difiża fil-kummerċ kontra l-KE kemm f'termini kwantitattivi, kif ukoll f' termini kwalitattivi. Fir-rapport tas-sena l-oħra issemma li għadd li qed jiżdied ta' pajjiżi terzi iniedu kważi esklussivament każijiet ta' l-AD kontra l-KE kollha kemm hi iżda mhux kontra l-Istati Membri individwali. Dan mhuwiex neċessarjament minnu għall-2005. Mid-9 każijiet ta' anti-dumping li tnedew, 5 tnedew kontra Stati Membri speċifiċi. Mill-4 li baqa, deher li ċ-Ċina nediet it-tliet każijiet li huma kontra l-KE kollha kemm hi filwaqt li l-Pakistan nieda investigazzjoni waħda bħal din. B'mod ċar, min-naħa ekonomika u kummerċjali, it-tnedija ta' każijiet ta' AD kontra l-KE b'mod ġenerali jew kontra Stati Membri individwali jista' jkollha konsegwenzi sinifikanti għall-esportaturi tal-KE tal-merkanzija suġġetta għall-investigazzjoni. Li mhuwiex ċar huwa jekk strateġija waħda hijiex aktar benefiċjali mill-oħra, eż. marġini ta' dumping aktar baxxi ġejjin minn valur normali msejjes fuq il-prezzijiet tal-bejgħ kollu fi ħdan il-KE vis à vis l-bejgħ fi Stat Membru wieħed biss jew viċi versa. Minn perspettiva legali, il-ftuħ ta' każ kontra l-KE kollha kemm hi, billi l-istatus tagħha huwa wieħed ta' Unjoni Doganali u billi hija membru tad-WTO bi dritt, fih innifsu ma jmurx kontra r-regoli tal-GATT u tad-WTO. Il-kwistjoni ewlenija, segwita mill-qrib mis-servizzi, hija li l-pajjiżi terzi japplikaw ir-regoli b'mod rett u jaġixxu b'konsistenza meta jwettqu l-investigazzjonijiet jiġifieri jevitaw li jiftħu każijiet kontra l-KE kollha kemm hi fejn l-evidenza prima facie ta' dumping ta' dannu għandha x'taqsam biss ma' ċerti Stati Membri jew jevitaw li jibbażaw fuq il-bejgħ fi Stat Membru wieħed biss biex jistabbilixxu valur normali f'investigazzjoni li tikkonċerna l-KE kollha kemm hi. 1.2. Setturi Il-kimiċi huma l-prodotti l-aktar immirati mill-azzjoni ta' difiża fil-kummerċ kontra l-Komunità. Fl-2005, 11 mill-20 każ ġdid li tnedew u kważi nofs mill-miżuri imposti kontra l-Komunità fl-2005 jirrelataw ma' dan is-settur. Madankollu, billi dan is-settur huwa t-tieni fl-ordni ta' importanza ta' l-esportazzjonijiet tal-KE madwar id-dinja mhijiex sorpriża li jikklassifika daqshekk fl-għoli fil-lista tas-setturi mmirati. Fuq skala globali huwa interessanti li jiġi nnutat li dan is-settur jikklassifika fl-għoli ukoll għall-każijiet ta' l-AD li tnedew fuq l-aħħar għaxar snin li jagħmlu tajjeb għal kwazi 20% ta' l-inizjazzjonijiet kollha, wara biss is-settur ta' l-azzar. L-ebda settur ma huwa daqshekk prominenti fost l-azzjonijiet ta' difiża fil-kummerċ li ttieħdu fl-2005. 2. KWISTJONIJIET ġENERALI MAL-PAJJIżI TERZI Ir-rapport tas-sena l-oħra wera għadd ta' nuqqasijiet fl-azzjonijiet ta' difiża fil-kummerċ tal-pajjiżi terzi inklużi standards fqar ta' bidu, żvelar inadegwat, nuqqas ta' trasparenza u użu ġenerali eċċessiv jew tabilħaqq użu ħażin ta' l-istrumenti, b'mod partikolari tas-salvagwardji. Filwaqt li l-2005 rat titjib minn ċerti pajjiżi, partikolarment rigward l-iżvelar, għad baqa' triq twila sfurtunatament qabel il-pajjiżi kollha japplikaw standards li huma konformi bis-sħiħ mar-regola u m' l-ispirtu tal-Ftehimiet varji tad-WTO fil-qasam tad-difiża fil-kummerċ. Il-problemi sistemiċi huma dawn: 2.1. Standards fqar ta' bidu Standards fqar ta' bidu jibqgħu problema fost ħafna utenti ta' strumenti ta' difiża fil-kummerċ li jirriżultaw f'xi investigazzjonijiet li jitniedu għalxejn bl-effett konsegwenti negattiv fuq il-flussi tal-kummerċ, anke fejn il-miżuri ma' jistgħux jiġu imposti sussegwentement. Filwaqt li biċ-ċar l-istandards ta' bidu ta' investigazzjoni mhumiex dawk mitluba għall-impożizzjoni ta' miżuri, prima facie ma tistax tiġi interpretata li tfisser l-inqas possibbli. Iżda ħafna pajjiżi jkomplu jniedu investigazzjonijiet fuq il-bażi ta' lmenti jew talbiet li, hawnhekk fil-KE, jitqiesu bħala insuffiċjenti minħabba f'nuqqas ta' evidenza. Is-servizzi tal-Komunità qed ikomplu jintervjenu ma' l-awtoritajiet ta' pajjiżi terzi f'każijiet individwali li jenfasizzaw nuqqasijiet speċifiċi wara t-tnedija. Flimkien ma' dan saru għadd ta' seminars organizzati mis-servizzi tad-Difiża fil-Kummerċ fejn ġew spjegati l-prassi u l-fehmiet ta' l-UE rigward l-istandards ta' bidu. 2.2. Id-drittijiet ta' difiża tal-partijiet interessati, l-iżvelar u t-trasparenza L-iżvelar sħiħ u ddettaljat, flimkien ma' aċċess għal data sinifikattiva mhux kunfidenzjali huma l-qofol li jiżguraw id-drittijiet tal-partijiet interessati fil-proċedimenti ta' difiża fil-kummerċ. Madankollu, wisq ta' sikwit l-esportaturi Ewropej huma kkonfrontati b'nuqqas ta' tagħrif li jagħmilielhom diffiċli ħafna li jibnu difiża effettiva f'dawn il-proċedimenti. Il-problemi huma tnejn; nuqqas ta' tagħrif sostanzjali ġeneralment iġġustifikat fuq il-bażi li d- data kkonċernata għandha tibqa' kunfidenzjali u t-tieni l-mod li fih it-tagħrif jitressaq li jagħmilha impossibbli għal analiżi bis-sens. Dawn in-nuqqasijiet jidhru fil-passi varji ewlenin tal-proċedimenti; fit-tnedija, l-impożizzjoni tal-miżuri provviżorji u l-miżuri finali definittivi. Għadd ta' esportaturi Ewropej li kooperaw fl-investigazzjonijiet anti-dumping minn pajjiżi terzi enfasizzaw il-fatt li ħafna argumenti ta' oppożizzjoni li jsiru minnhom wara l-iżvelar huma injorati mill-awtoritajiet ta' l-investigazzjoni. Strateġija bħal din tiswa daqslikieku l-partijiet interessati ġew miċħuda minn ċerti drittijiet u ddgħajjef il-ġustifikazzjoni għall-impożizzjoni ta' miżuri sussegwenti. Dan iseħħ b'mod partikolari f'relazzjoni ma' ‘fatturi oħrajn’ li għandhom jiġu indirizzati mill-awtoritajiet għall-istabbiliment tar-rabta kawżali fl-investigazzjonijiet. Ħafna pajjiżi terzi jew jinjoraw is-sottomissjonijiet għal kollox f'dan ir-rigward jew sempliċement iniżżlu l-kwistjonijiet li ssemmew mill-partijiet interessati mingħajr ma jindirizzawhom kif xieraq. Pajjiżi bħaċ-Ċina, l-Indja u l-Pakistan ikomplu jgħawġu r-regoli dwar dawn il-kwistjonijiet filwaqt li s-servizzi tal-Kummissjoni kontinwament iħeġġuhom biex itejbu l-prassi tagħhom jew permezz ta' intervenzjonijiet relatati ma' każijiet diretti jew permezz ta' seminars li jispjegaw il-prassi u l-fehmiet ta' l-UE dwar dawn il-kwistjonijiet. 2.3. Analiżi fqira tal-preġudizzju/tal-kawżalità Waħda minn nuqqasijiet l-aktar komuni u ovvji fil-każijiet ta' difiża kummerċjali fil-pajjiżi terzi hija l-analiżi fqira tal-preġudizzju u tal-kawżalità. L-eżami tal-każijiet turi kontinwament l-istandards fqar applikati f'dan ir-rigward. Wisq ta' sikwit l-indikaturi tal-preġudizzju juru xejriet pożittivi, iżda l-eżistenza ta' preġudizzju hija kkonfermata abbażi ta' l-andament fqir matul sena waħda filwaqt li ftit jingħata każ tax-xejriet globali. Din l-istrateġija ta' 'għażla ta' l-aħjar' hija komuni fost ċerti pajjiżi terzi u tikser b 'mod ċar il-leġiżlazzjoni tad-WTO. Din il-problema sejra aktar għall-agħar minħabba fl-investigazzjoni fqira tal-kawżalità fejn 'fatturi oħra' ftit li xejn qed jitqiesu; F'ħafna każijiet l-analiżi tagħna tkun turi li hemm kawżi ovvji oħrajn ta' preġudizzju, iżda dawn huma ta' sikwit injorati bil-konsegwenza ta' impożizzjoni ta' miżuri mhux ġustifikata. 3. RIżULTATI Il-waqgħa fl-għadd ta' inizjazzjonijiet u ta' miżuri fis-seħħ fi tmiem l-2005 kontra l-KE jew l-Istati Membri hija bidla fix-xejra tas-snin ta' qabel li qed tintlaqa' tajjeb. Filwaqt li dan l-iżvilupp ma jistax jiġi attribwit biss lill-attività ta' l-UE fis-sorveljanza tal-każijiet tal-pajjiżi terzi, madankollu huwa meqjus li din l-attività kienet ta' kontribut. L-aktar suċċess ovvju fl-2005 kien it-tmiem ta' 12-il miżura mill-Indja kontra l-Komunità wara reviżjonijiet li kienu saru in segwitu għat-tilwima tad-WTO li tressqet mill-KE kontra l-Indja fl-2003. Barra minn hekk, rigward l-Indja, kien hemm xi sforzi min-naħa tagħhom biex itejbu xi aspetti tal-proċedimenti. Sfurtunatament għad hemm ħafna xi jsir qabel japplikaw l-istrument f'livell konsistenti mar-rekwiżiti tad-WTO. Għadd ta' każijiet oħra ta' min isemmihom huma: - Ir-Russja: tmiem ta' tliet każijiet ta' salvagwardja li jikkonċernaw kimiċi fejn fatturi oħra kienu l-kawża biċ-ċar tal-preġudizzju. Jeżistu sinjali ta' riżultat pożittiv għall-każ għaddej bħalissa dwar l-azzar li ma jissaddadx. - L-Arġentina: it-tmiem ta' miżuri protettivi fuq iż-Żejt taż-Żebbuġ. - Il-Pakistan: tmiem ta' investigazzjoni dwar pjanċi ta' landa mill-Ġermanja, Franza, l-Italja u r-Renju Unit. - Il-Marokk: negozju ta' kwota għall-esportaturi tal-KE ta' madum taċ-ċeramika f'livelli tradizzjonali ta' esportazzjoni. - L-Ukraina: it-tnaqqis ta' dazju ta' AD fuq il-kumpressuri bil-kamin minn 75% għal 29% b'riferenza għal applikazzjoni żbaljata tal-liġi Ukraina (dan il-livell ta' dazju madankollu xorta għadu kkunsidrat bħala eċċessiv). - L-Awstralja: tmiem ta' miżuri ta' CVD fuq il-brandy bl-ingrossa minn Franza. 4. ATTIVITAJIET EWLENIN TA' PAJJIżI TERZI 4.1. L-Istati Uniti Fl-2005 l-Istati Uniti ma nedew l-ebda investigazzjoni ġdida kontra l-KE. Kien hemm għadd ta' reviżjonijiet ta' qabel l-iskadenzi ta' miżuri eżistenti ta' CVD li tnedew fl-2005 li fuqhom il-Kummissjoni għadha attiva. Minħabba f'dawn ir-reviżjonijiet jew azzjonijiet tal-qorti fl-Istati Uniti li għaddejjn bħalissa l-Istati Uniti se jkollhom jew għandu mnejn ikollhom ineħħu ħafna mill-miżuri ta' CVD ta' l-2006, inklużi xi miżuri kontenzjużi fuq l-uranju b'konċentrazzjoni baxxa u għadd ta' miżuri ta' CVD fuq il-prodotti ta' l-azzar li jmorru lura għall-bidu tad-disgħinijiet. Fi tmiem l-2005 in-numru ta' miżuri fis-seħħ mill-Istati Uniti li kienu jgħoddu 39 baqgħu ma nbidlux mis-sena ta' qabel. Fis-sorveljanza tal-każijiet ta' l-Istati Uniti fl-2005 il-punt fokali kien fuq il-proċedimenti għaddejjin tar-riżoluzzjoni ta' tilwim, b'mod partikolari il-każijiet dwar " iż-żeroing " (l-immarkar preċiż taż-żero) u l-"privatizzazzjoni". Fil-"każ taż- żeroing ", ir-rapporti tal- panel u tal-korp ta' Appell ħarġu f'Settembru 2005 u f'April 2006 rispettivament u ġew adottati fil-laqgħa tar-Riżoluzzjoni ta' Tilwim tad-9 ta' Mejju 2006. Il-KE kisbet b'suċċess kundanna ta' metodu li bih l-awtoritajiet ta' investigazzjoni ta' l-Istati Uniti ma jikkunsidrawx it-tranżazzjonijiet ta' esportazzjoni li mhumiex l'oġġett ta' dumping fil-kalkoli tagħhom (metodu magħruf bħala "żeroing") bir-riżultat ta' inflazzjoni sinifikattiva fil-marġini ta' dumping. L-Istati Uniti issa għandhom sa' April 2007 biex jimplimentaw id-deċiżjoni. Mingħajr din il-prassi, kienet tkun x'aktarx improbabbli għall-awtoritajiet ta' l-Istati Uniti li jsibu d- dumping u li jimponu d-dazji fuq għadd sinifikanti ta' każijiet bħal dawn. Il-prassi taż-" żeroing " taffettwa bosta mijiet ta' miljuni ta' Dollari Amerikani f'volum kummerċjali ġħall-esportaturi tal-KE. Rigward il-każ ta' privatizzazzjoni, wara talba mill-KE, f'Settembru 2004, twaqqaf panel ta' implimentazzjoni billi l-Istati Uniti ma kinux implimentaw xi aspetti ta' deċiżjoni ta' panel tad-WTO fl-2002. Ir-rapport tal- panel ħareġ f' Awissu 2005 u filwaqt li l-KE ma għamlitx suċċess fit-talbiet tagħha kisbet l-aktar punti fir-rigward tal-privatizzazzjoni ta' kumpaniji f'każijiet li għandhom x'jaqsmu ma' l-azzar mir-Renju Unit u minn Spanja. L-Istati Uniti bdew l-implimentazzjoni tas-sejbiet f'Novembru 2005 u din tlestiet f'Mejju 2006. L-Istati Uniti ddeċidew li jżommu l-miżuri fis-seħħ li kien riżultat ta' diżappunt iżda l-Kummissjoni qed tistenna r-riżultat ta' aktar skadenzi ta' miżuri qabel tiddeċiedi jekk humiex xierqa li jittieħdu aktar passi. Fit-tielet każ tad-WTO li jikkonċerna l-Istati Uniti, il-Kummissjoni Ewropea talbet konsultazzjonijiet tad-WTO li jikkonċernaw dazju ta' AD impost fuq kumpanija tar-Renju Unit, Firth Rixson fil-każ ta' Steel Bar from the UK. Il-Ministeru tal-Kummerċ ta' l-Istati Uniti (DOC) kien ippenalizza lil din il-kumpanija b'dazju AD minħabba fil-"preżenża ta' fatti negattivi" billi d-ditta ma kinetx kapaċi tipproduċi data dettaljata dwar l-ispiża ta' produzzjoni għal fabbrika żgħira li kienet kisbet permezz ta' merġer u li żarmat qabel bdew l-investigazzjonijiet. Twettqu żewġ fażijiet ta' konsultazzjonijiet mad-WTO, kif ukoll diversi intervenzjonijiet bilaterali ma' l-Istati Uniti fl-2005 mingħajr suċċess. Kwalunkwe attività oħra tad-WTO tinstab sospiża sakemm joħorġu r-riżultati ta' reviżjoni amministrattiva li l-kumpanija talbet f' Marzu 2006. 4.2. Ir-Russja, l-Ukraina u oħrajn li mhumiex membri tad-WTO Is-sena 2005 rat żieda żgħira fil-każijiet li nfetħu mir-Russja meta mqabbla ma' l-2004 (minn 3 għal 4), filwaqt li l-Ukraina bdiet biss każ wieħed meta mqabbla ma' 3 fl-2004. L-għadd ta' miżuri fis-seħħ minn dawn iż-żewġ pajjiżi fi tmiem l-2005 kien ta' 8, meta mqabbla ma' 5 fl-2004. L-2005 kienet sena impenjata fir-rigward ta' dawn il-pajjiżi, mhux biss minħabba f'dawn il-każijiet il-ġodda iżda minħabba għadd ta' każijiet li nfetħu s-sena ta' qabel u li intensifikaw ħafna fl-2005, b'mod partikolari l-każ ta' anti-dumping mir-Russja dwar l-azzar li ma jissaddadx , li kif mistenni, x'aktarx ma jirriżulta fl-ebda impożizzjoni ta' miżuri. Ukoll għar-Russja deher li, f' ċerti ċirkostanzi, l-istrateġija tagħhom kienet raġjonevoli bit-tmiem ta' tliet każijiet ta' salvagwardja li kienu nfetħu rigward prodotti kimiċi. Tabilħaqq, li kieku dawn kienu applikaw standards ogħla fl-eżaminazzjoni ta' l-ilmenti x'aktarx li l-każijiet in kwistjoni kienu anke jaslu għall-istadju ta' tnedija. Sfortunatament fl-2005 ir-Russja wriet ukoll li tista' tadotta strateġija li mhijiex raġjonevoli u ġustifikata billi timponi miżuri ta' salvagwardja li huma meqjusa bħala eċċessivi fuq lampi elettriċi. Din l-istrateġija eċċessiva u sproporzjonata kienet evidenti wkoll meta l-Ukraina imponiet miżuri ta' anti-dumping fuq il-kumpressuri bil-kamin. Pajjiżi li mhumiex membri tad-WTO bħar-Russja u l-Ukraina joħolqu problema partikolari għas-sorveljanza ta' l-azzjonijiet ta' difiża kummerċjali tagħhom kontra l-Komunità jiġifieri l-leġiżlazzjoni u l-istandards tagħhom mhux neċessarjament jikkorrispondu mar-regoli tad-WTO u mhuwiex possibbli li wieħed idur lejn is-soluzzjoni aħħarija tar-riżoluzzjoni tat-tilwim. Madankollu fis-sorveljanza tal-każijiet tagħhom, minkejja l-fatt dawn il-pajjiżi huma barra s-sistema tad-WTO, l-istandards rilevanti tad-WTO xorta għadhom jintużaw bħala punt ta' riferiment. Il-fatt li qed jinnegozjaw għall-adeżjoni mad-WTO joħloq mezz ta' pressjoni biex iħeġġiġhom itejbu l-istandards ġenerali tagħhom. Rajna wkoll il-wasla ta' utent ġdid, il-Kroazja li nediet każ ta' salvagwardja. 4.3. Iċ-Ċina Fl-2005 l-azzjonijiet kummerċjali globali ta' difiża taċ-Ċina żdiedu b'mod sinifikanti matul is-sena li għaddiet. Fil-fatt fit-tieni nofs ta' l-2005, iċ-Ċina kienet l-inizjatur prinċipali tal-każijiet ta' anti-dumping fost il-membri tad-WTO. Fortunatament din ix-xejra mhijiex riflessa fl-azzjonijiet kummerċjali ta' difiża kontra l-Komunità bl-għadd ta' każijiet ġodda miftuħa fl-2005 jibqa' stabbli ta' 3. Madankollu, ir-riżultat ta' din l-attività ta' TDI (Trade Defence Instruments) li qed tiżdied huwa rifless fl-għadd kurrenti ta' miżuri fis-seħħ kontra l-KE, li żdied minn 7 fi tmiem l-2004 għal 9 fi tmiem l-2005. Flimkien ma' dan, l-attivitajiet globali taċ-Ċina kellhom ukoll impatt negattiv fuq il-kumpaniji tal-KE b’siti għall-manifattura li jinsabu f'pajjiżi Ażjatiċi oħra u li jesportaw liċ-Ċina. Billi ċ-Ċina għadha qed titqies bħala utent ġdid ta' l-istrumenti ta' difiża kummerċjali, u billi din qed iżżid l-użu ta' dawn l-istrumenti, l-investigazzjonijiet Ċiniżi l-ġodda qed jiġu ssorveljati mill-qrib sabiex ikunu jistgħu jitbassru u jiġu evitati problemi serji u fuq skala kbira. Fl-2005 iċ-Ċina waslet għal konklużjoni dwar l-ewwel reviżjoni interim li qatt kellha wara talba mill-industrija lokali. Sfurtunatament għall-esportaturi ta' l-UE ta' l-katechol dan irriżulta f'żieda fil-marġini. Ir-rapport tas-sena l-oħra ġibed l-attenzjoni għall-fatt li l-azzjonijiet ta' difiża kummerċjali taċ-Ċina iffukaw fuq is-settur tal-kimika u dan issokta waqt l-2005. Il-miżuri kollha definittivi stipulati fi tmiem l-2005 kif ukoll 2 minn 3 inizjazzjonijiet miċ-Ċina kontra l-KE kellhom x'jaqsmu ma' dan is-settur. Dan jista' jiġi spjegat bil-fatt li, filwaqt li s-settur tal-kimika huwa wieħed mill-industriji taċ-Ċina li qed jikbru bir-rata l-aktar mgħaġġla, jeżistu importazzjonijiet sinifikanti f'dan is-settur. 4.4. L-Indja u Pakistan Fit-tieni nofs ta' l-2005, fuq livell globali, iċ-Ċina bħala l-inizjatur ewlieni tal-każijiet il-ġodda ta' anti-dumping ħadet post l-Indja. Madankollu l-Indja xorta tibqa waħda mill-akbar utenti tat-TDI madwar id-dinja. Din is-sena rat tnaqqis żgħir ieħor fl-għadd ta' każijiet miftuħa mill-Indja kontra l-Komunità minn 3 fis-sena ta' qabel għal 2 fl-2005 (u 7 fl-2003). L-għadd ta' miżuri stipulati kontra l-KE naqqsu b'mod sinifikanti minn 36 fl-2004 għal 22 fi tmiem l-2005. Dan huwa r-riżultat tat-tilwima ta' suċċess tad-WTO li l-KE ressqet kontra l-Indja fi tmiem l-2003, u li wasslet għat-tmiem tal-maġġoranza assoluta tal-każijiet problematiċi ewlenin fl-2005. Hu ttamat li r-riżultat favorevoli ta' din ir-reżoluzzjoni ta' tilwim ikompli jkollu impatt fuq il-prassi anti-dumping ġenerali fl-Indja. F'dan il-kuntest deher xi titjib fil-prassi ġenerali għalkemm it-triq għadha waħda twila. Il-Pakistan beda 3 każijiet ta' AD kontra, inter alia, l-KE fl-2005, li hija bidla mill-użu tradizzjonali pjuttost modest ta' l-istrumenti kummerċjali ta' difiża s'issa. Dawn kienu jikkonċernaw l-aċidu formiku, il-landa u x-xedd tas-saqajn. Il-KE ġiet effettwata darba biss minn miżuri adottati fil-Pakistan. Din iż-żieda fl-attività setgħet kienet minħabba f'żieda fl-għarfien fl-industrija lokali tagħhom dwar l-għan tad-difiża kummerċjali, billi l-awtoritajiet tal-Pakistan organizzaw għadd ta' seminars għall-industrija biex jispjegaw l-istrumenti. Għandna tħassib serju dwar l-istandards tassew fqar applikati mill-Pakistan fl-amministrazzjoni tagħhom ta' l-istrumenti: fil-każ ta' l-aċidu formiku l-awtoritajiet ippreżentaw ostakoli serji biex dawn ikollhom it-tagħrif minn għand l-esportaturi. Għalhekk qed insegwu l-kwistjonijiet magħhom b'mod attiv u qed nissorveljaw mill-qrib l-investigazzjonijiet tagħhom li għaddejjin bħalissa. Ninsabu iżda soddisfatti li temmew tnejn mill-investigazzjonijiet li kienu nfetħu fl-2005 mingħajr ma imponew miżuri (landa, xedd tas-saqajn). 4.5. L-Amerika Latina Ix-xejriet ta' attività baxxi tas-snin ta' qabel fil-pajjiżi ta' l-Amerika Latina ġew ikkonfermati fl-2005. Tnediet biss investigazzjoni waħda mill-Brażil (każ ta' AD li ntemm sussegwentement fl-2006 mingħajr impożizzjoni ta' miżuri), filwaqt li l-Arġentina la nediet każijiet ġodda u lanqas ma imponiet miżuri definittivi kontra l-KE fl-2005. Minkejja l-fatt li l-Arġentina ssuktat fl-użu attiv tagħha ta' anti-dumping f'livell globali fl-2005, din hija t-tieni sena suċċessiva li fiha ma kinetx attiva vis-à-vis l-importazzjonijiet mill-KE. Filwaqt li l-esportazzjonijiet mill-KE lejn l-Arġentina komplew jirkupraw f'dawn l-aħħar snin, għadhom ma laħqux il-livelli tradizzjonali li kienu jeżistu qabel l-2002 meta l-munita tagħhom ġiet żvalutata. Madankollu fl-2005 komplejna npoġġu l-pressjoni fuq l-Arġentina permezz tal-mekkaniżmu tar-riżoluzzjoni tat-tilwim tad-WTO rigward il-miżuri tagħhom ta' CVD fuq il-glutina tal-qamħ u ż-żejt taż-żebbuġ. Rigward il-Messiku u l-Arġentina il-ħidma tagħna kienet ikkaratterizzata minn konsultazzjonijiet fil-kuntest tal-proċedimenti tar-riżoluzzjoni tat-tilwim tad-WTO. Dawn il-konsultazzjonijiet kienu jirrelataw mal-miżuri tas-CVD dwar il-prodotti agrikoli jiġifieri ż-żejt taż-żebbuġ (il-Messiku u l-Arġentina) u l-glutina tal-qamħ (l-Arġentina). Sfortunatament l-ebda waħda minn dawn il-konsultazzjonijiet ma ressqu lill-partijiet qrib biex isibu soluzzjoni u minn dak inhar 'l hawn għaddejjin tħejjijiet għal żewġ panels tad-WTO (l-Arġentina temmet il-miżuri fuq iż-żejt taż-żebbuġ). Attivitajiet oħra relatati mad-difiża kummerċjali mill-Brażil u l-Messiku kellhom x'jaqsmu b'mod partikolari ma' azzjonijiet fuq każijiet miftuħa jew miżuri li kienu jeżistu qabel l-2005 (eż. determinazzjonijiet definittivi, reviżjonijiet ta' skadenza u tmiem). 4.6. It-Turkija Anke jekk l-ebda investigazzjoni ġdida ma nfetħet mit-Turkija fl-2005, għandu jitfakkar li dan il-pajjiż nieda għadd ta' investigazzjonijiet ta' salvagwardja bħal qatt qabel fl-2004 (total ta' 5 b'kollox). Dawn l-investigazzjonijiet ġew konklużi fl-2005 bl-għajnuna tal-Kummissjoni li kellha rwol attiv f'dawn il-proċedimenti matul dik is-sena. Ġeneralment, għall-KE ir-riżultati kienu pożittivi bi tlieta minn ħames każijiet li ntemmu mingħajr miżuri u għat-tnejn l-oħra, fejn ġew imposti l-miżuri, kien hemm impatt dgħajjef fuq l-esportaturi tal-KE minħabba fin-natura u l-ambitu tal-miżuri partikolari. Minkejja dan, għandna bi tħassib serju rigward ir-rikors b'ħeġġa min-naħa tat-Turkija għall-istrument ta' salvagwardja. 5. KONKLUżJONI Minħabba t-tnaqqis ġenerali fiż-żewġ inizjazzjonijiet u l-għadd ta' miżuri preżenti kontra l-KE, is-sena 2005 rat titjib għall-esportaturi Ewropej, f' termini ta' miżuri ta' difiża kummerċjali. Ta' min ifakkar li t-tnaqqis fl-għadd ta' miżuri preżenti huwa fil-biċċa l-kbira relatat mat-tmiem tal-miżuri wara reviżjonijiet li twettqu wara t-tilwima tad-WTO li tnediet kontra l-Indja. Rigward l-għadd ta' investigazzjonijiet ġodda, it-tnaqqis huwa prinċipalment relatat ma' inizjazzjoni inqas ta' investigazzjonijiet ta' salvagwardja erga omnes , li għalihom l-esportaturi tal-KE huma esposti mingħajr ma jkunu dejjem milquta direttament. Hu ttamat li din ix-xejra tissokta. Sadanittant, il-KE tkompli tissorvelja l-azzjonijiet tal-pajjiżi terzi biex tiżgura li l-pajjiżi terzi jirrispettaw ir-regoli tad-WTO u dawk bilaterali, tgħin u tiddefendi l-interessi ta' l-industriji ta' l-UE/l-Istati Membri mmirati u tfittex li tnaqqas l-impatt ekonomiku tal-miżuri tal-pajjiżi terzi fuq l-esportaturi. Il-problemi ġew indirizzati f' diversi modi, jew permezz ta' intervenzjoni diretta f'każijiet speċifiċi, jew billi jitqajmu problemi sistematiċi ġenerali fil-qafas ta' kuntatti bilaterali formali kif ukoll informali mal-pajjiżi kkonċernati, permezz ta' taħdidiet fil-Kumitati rilevanti fil-kuntest tad-WTO kif ukoll permezz tal-prosegwiment ta' taħriġ għall-pajjiżi terzi rigward il-fehmiet u l-prassi tagħna fi kwistjonijiet ta' strumenti ta' difiża kummerċjali. Fl-2005 uffiċjali mis-servizzi tad-difiża fil-Kummerċ kienu involuti f'għaxar seminars bħal dawn li indirizzaw pajjiżi bħaċ-Ċina, ir-Russja u l-Messiku. It-taħdidiet dwar l- anti-dumping u l-protezzjoni komplew fl-2005 fil-kuntest tal-fażi ta' diskussjonijiet ta' Doha bl-għan li jittejbu r-regoli partikolarment rigward it-trasparenza, it-tbassir u ċ-ċarezza. Id-Dikjarazzjoni ta' Ħong Kong talbet lill-Membri biex jevitaw l-użu mhux ġustifikat ta' miżuri ta' AD u dawn it-taħdidiet għaddejjin bħalissa għandhom mnejn joħolqu għarfien fost l-utenti li fl-aħħar jirriżulta fl-użu prudenti tagħhom. Fl-aħħarnett, l-assigurazzjoni li l-pajjiżi terzi jużaw l-istess standards għolja fl-applikazzjoni tagħhom ta' l-istrumenti ta' difiża kummerċjali fil-KE hija fattur importanti li jiżgura li kwalunkwe aċċess imtejjeb għas-suq miksub f'dawn il-pajjiżi ma jonqosx, Sehem attiv fl-indirizzar ta' l-ostakoli għall-kummerċ, inkluża l-applikazzjoni retta u trasparenti ta' l-istrumenti ta' difiża kummerċjali, għandhom jikkontribwixxu għal kompetittività mtejba fl-industrija Ewropea mad-dinja kollha.